KIRJALLINEN KYSYMYS E-1652/02 esittäjä(t): Ioannis Marínos (PPE-DE) komissiolle. Maanjäristysten ennustaminen.



Virallinen lehti nro 301 E , 05/12/2002 s. 0204 - 0205



KIRJALLINEN KYSYMYS E-1652/02 esittäjä(t): Ioannis Marínos (PPE-DE) komissiolle (11. kesäkuuta 2002) Aihe: Maanjäristysten ennustaminen Kreikkalaisen seismologian professorin Papazahosin laatiman raportin julkaiseminen kreikkalaisessa lehdistössä synnytti erityistä kohua Kreikassa 23. toukokuuta 2002. Raportti koski suuren maanjäristyksen todennäköisyyttä neljällä alueella Kreikassa nykyhetken ja syksyn 2004 välisenä aikana. Tunnettu kreikkalainen professori korostaa raportissaan, että suuren maanjäristyksen sattuminen lyhyellä aikavälillä on todennäköistä. Kreetan ja Peloponnesoksen välisellä alueella, Dodekaneeseilla, itäisellä Egeanmerellä sekä Kreikan, Albanian ja entisen Jugoslavian tasavallan Makedonian välisten rajojen yhtymäkohdassa. Komission jäsen Philippe Busquin vastasi 21. kesäkuuta 2001 kysymykseeni (E-0799/01)(1) mainiten, että komissio on rahoittanut maanjäristysten ennustamista koskevaa Prenlab-hanketta ja myös SM-Site-infrastruktuurihanketta (Developing Stress Monitoring Sites and Infrastructure for Forecasting Earthquakes) viidennestä puiteohjelmasta (19982002) 1 300 000 eurolla. Onko komissio rahoittanut tai aikooko se lähitulevaisuudessa rahoittaa mitään maanjäristysten ennustamista koskevaa hanketta tai verkostoa Kreikassa, mitä, koska ja minkäsuuruisilla määrärahoilla? Mikä on komission näkemys tästä kreikkalaisen seismologian professorin raportista? (1) EYVL C 340, 4.12.2001, s. 95. Philippe Busquinin komission puolesta antama vastaus (8. heinäkuuta 2002) Maanjäristysten tutkimus on edelleen yksi komission tärkeinä pitämistä tutkimuskohteista. Seismisen riskin arviointi, joihin luetaan myös maanjäristyksiä aiheuttavien seismisten mekanismien ymmärtäminen sekä maanjäristyksiin liittyvien ilmiöiden analysointi- ja valvontamenetelmät, on yksi yhteisön tutkimuksen ja teknologisen kehittämisen kuudennen puiteohjelman painopistealueista. Se kuuluu aihealueeseen Kestävä kehitys, globaalimuutos ja ekosysteemit. Marraskuussa 2000 käynnistettiin EuroVälimeri-aloite komission rahoittamien hankkeiden tulosten hyödyntämiseksi ja levittämiseksi. Tämän aloitteen tarkoituksena on parantaa tiedeyhteisön koordinointia ja riskinehkäisyä sekä edistää tiedottamista ja nopeaa tietojenvaihtoa. Komissio pyrkii pikemminkin ehkäisemään seismisiä riskejä kuin ennustamaan niitä lyhyellä aikavälillä, koska ennustamista pidetään epäluotettavana ja se voi aiheuttaa merkittäviä taloudellisia ja yhteiskunnallisia häiriöitä. Komissio on myös käynnistänyt joitakin hankkeita, joiden tarkoituksena on auttaa tekemään pikainen toimintapäätös, kun seisminen ilmiö havaitaan. EuroVälimeri-aloitteen yhteydessä järjestetään huhtikuussa 2003 seminaari, jossa arvioidaan, mikä on tämänhetkinen tilanne seismisten riskien ennustamisen ja ehkäisemisen osalta. Kokous pidetään Kreikassa Thessalonikissa sijaitsevassa ITSAK:in seismologisessa laitoksessa. Kokoukseen osallistuu eurooppalaisia alan kärkitutkijoita. Komissio ei halua kommentoida yksittäisten raporttien, kuten professori Papazachosin raportin, tieteellistä arvoa.